Studentepaar oorval: Verdagte vas vir verkragting, moordArgieffoto Die polisie het in ŉ verklaring gesê die verdagte is Maandag in Kwazakhele net buite Port Elizabeth in hegtenis geneem. Hy sal Woensdag in die Port Elizabeth-landdroshof verskyn. Maroela Media het vroeër berig Thambani Ngwekazi (28) en sy 21-jarige vriendin is op 13 Augustus omstreeks 21:30 in Noordeinde deur gewapende mans oorval. Die aanvallers het die paartjie in die kattebak van die motor gedwing en met hulle na ŉ strand gery, waar hulle die vrou glo verkrag en Ngwekazi ŉ paar meter van die motor doodgeskiet het. Die aanvallers het die vrou hierna in die middestad afgelaai. Die paartjie se motor is dae later verlate in Kwazakhele gevind. Ngwekazi was besig om homself as paramedikus te bekwaam. Sy vriendin studeer aptekerswese. Die polisie het gesê hulle is op soek na nog vier verdagtes.